recursal/SuperWikiNEXT-32B huggingface dataset:
**Ronald "Carl" Giles** (29. syyskuuta 1916 – 28. elokuuta 1995) oli englantilainen pilapiirtäjä joka työskenteli 47 vuotta uutislehti *Daily Expressin* palveluksessa. Englantilaista arkipäivää kuvaavista humoristisista piirroksistaan tunnettu Giles on äänestetty 1900-luvun parhaaksi englantilaiseksi pilapiirtäjäksi. 

Carl Giles aloitti uransa piirroselokuvan parissa. Hän jätti koulunsa kesken 14-vuotiaana ja ryhtyi apupojaksi elokuvateollisuuteen, kohoten lopulta animaattoriksi asti. 18-vuotiaana Giles palkattiin tuottaja Alexander Kordan palvelukseen ja hän huipensi elokuvauransa toimimalla lyhytpiirretyn *The Fox Hunt* (1938) pääanimaattorina. Vuonna 1938 Giles kuitenkin vaihtoi alaa ja siirtyi *Reynold News* -lehden palvelukseen tekemään pilapiirroksia sekä sarjakuvaa *Young Ernie*. 1943 hän aloitti työskentelyn *Daily Express* -lehdessä, piirtäen lehden päivittäistä pilapiirrosta kaikkiaan 47 vuotta. Giles jäi eläkkeelle Daily Expressin palveluksesta vuonna 1991.

Giles karrikoi tarvittaessa poliitikkoja ja valtiollisia vaikuttajia kuningatarta myöten, mutta hän käsitteli politiikkaa mieluiten kuvaamalla sen vaikutusta tavallisten englantilaisten arkipäivään. Valtaosa hänen piirroksistaan on satiirisia mutta hyväntahtoisia tuokiokuvia englantilaisesta arkielämästä. Vuonna 1945 Giles kehitti tunnetuimman luomuksensa "Giles Familyn", meluisan työväenluokkaisen suurperheen, jonka kautta hän kommentoi ajankohtaisia tapahtumia. Giles Familyn tunnetuin hahmo oli Grandma eli Isoäiti, perheen äkkiväärä ja sisukas matriarkka.

Giles ei koskaan myynyt piirroksiaan, mutta lahjoitti niitä avokätisesti hyväntekeväisyystarkoituksiin. Kuningatar Elisabet II ja prinssi Philip kuuluivat hänen ihailijoihinsa, ja monet hänet piirroksistaan päätyivät Buckinghamin palatsin seinälle. Vuonna 2000 järjestetyssä äänestyksessä 1900-luvun parhaasta brittiläisestä pilapiirtäjästä Giles nousi ensimmäiselle sijalle, jättäen taakseen muun muassa David Low'n ja Gerald Scarfen.

Gilesin vaikutus on tuntunut myös Britannian ulkopuolella: esimerkiksi Suomen tunnetuin pilapiirtäjä Kari Suomalainen otti varhaisissa piirroksissaan Gilesiltä runsaasti vaikutteita.

Suomennettuja julkaisuja
------------------------

* Englanti nauraa rivien välistä (1976)

Lähteet
-------

1. ↑  Giles – Tribute Pages to Carl Giles  .  Arkistoitu 14.8.2007. Viitattu 13. marraskuuta 2007.
2. 1 2 3  Toonhound: Carl Giles  . Viitattu 13. marraskuuta 2007.
3. ↑  A Celebration of Giles  . Viitattu 13. marraskuuta 2007.
4. ↑  Books and Writers: Kari Suomalainen  . Viitattu 13. marraskuuta 2007.

Aiheesta muualla
----------------

* Centre for the Study of Cartoons and Caricature Kokoelma Gilesin töitä.
* Valikoima Gilesin töitä.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Yhdysvallat
* Alankomaat

 |
|  |
| Taiteenala | 
* RKD Artists
* ULAN

 |
|  |
| Muut | 
* Europeana
* IdRef

 |

 |
**Carl Gustaf Alarik Jernström** (22. marraskuuta 1848 Sännajoen tila, Orivesi – 2. elokuuta 1904 Heinola) oli suomalainen Venäjän keisarillisessa armeijassa palvellut kenraalimajuri.

Jernströmin vanhemmat olivat komissionimaanmittari Gustaf August Jernström ja Wendla Katarina Granfelt ja puoliso vuodesta 1876 Alma Eugenie Löfström. Taidemaalari ja lehtori Arne Jernström, toimittaja ja kääntäjä Harald Jernström ja eversti Erik Jernström olivat heidän poikiaan. Carl Gustaf Alarik Jernström tuli oppilaaksi Haminan kadettikouluun 1860, mutta siirrettiin sieltä vuonna 1867 H.M. Keisarin paašikouluun Pietariin. Jernström sai kamaripaašin arvon 1868 ja määrättiin valmistuttuaan koulusta 1869 vänrikkinä palvelukseen Henkivartioväen Liettuan rykmenttiin. Hänet komennettiin 23. tykistöprikaatiin vuonna 1873, ylennettiin aliluutnantiksi 1874 ja siirrettiin saman vuoden lopulla vakinaisesti prikaatin upseeriluetteloihin luutnantiksi ylennettynä. Alikapteeni hänestä tuli 1876.

Vuonna 1877 Jernström siirrettiin ensin Viipurin linnoitustykistöön, mutta komennettiin sitten komppaniaupseeriksi Haminan kadettikouluun. Hänet merkittiin 1880 Henkivartioväen 3. Suomen tarkk’ampujapataljoonan upseeriluetteloihin, mutta pysytettynä kadettikoulussa. Vuonna 1881 Jernström nimitettiin kadettikoulun adjutantiksi ja kassanhoitajaksi. Kapteeniksi hänet ylennettiin 1886 ja everstiluutnantiksi 1888, jolloin hänet myös siirrettiin kadettikoulun upseeriluetteloihin. Vuonna 1889 Jernströmistä tuli kadettikoulun venäjän kielen opettaja. Hänet ylennettiin everstiksi 1892 ja kenraalimajuriksi 1899, jolloin hän myös sai eron sotapalveluksesta.

Jernström toimi upseerintyönsä ohella muun muassa Henkivakuutusyhtiö Kalevan asiamiehenä Haminassa, osallistui Haminan radan edistämiseen, oli Haminan kaupungin puhelinyhdistyksen perustajajäseniä, Haminan kaupunginvaltuuston jäsen ja Haminan Säästöpankin johtokunnan jäsen. Hän hankki vuonna 1890 maatilan Käkisalmen pitäjästä ja kehitti siellä jo 1840-luvulla perustettua posliini- ja fajanssitehdasta ja sahaa. Ennen kuolemaansa hän toimi myös Imatran valtionhotellin isännöitsijänä.

Lähteet
-------

1. 1 2 3 4  Carl Gustaf Alarik Jernström *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 16.2.2020)
**X-Moto** on kaksiulotteinen motocross-peli, jossa fysiikka on tärkeä osa peliä. Perusteiltaan peli on suuremmilta osin klooni Elasto Maniasta, mutta fysiikkamalli on erilainen.

X-Motossa voi myös tallentaa omien pelien uusintoja ja lähettää niitä X-Moton sivuille. X-Motossa on kehittynyt huonetoiminto, joka mahdollistaa kavereiden kanssa kisaamisen ja huipputuloksien haamujen katselemisen. Kenttiä voi pelata korkeintaan neljän pelaajan moninpelinä.

Pelissä on tehtävänä kerätä kaikki mansikat ja päästä kukan luokse. Tosin nykyään X-Motoa voi muovata omanlaiseksi erilaisilla teema-tiedostoilla.

Kentät
------

Peliin tehdään koko ajan lisää kenttiä, joita voi ladata pelin kautta tai pelin internet-sivuilta. Kenttiä löytyy jo yli 2000 ja lisää tulee nopeaan tahtiin. Kenttiä voi myös tehdä itse lataamalla siihen tarkoitukseen tehdyn inkscape-lisäosan nimeltään Inksmoto Level Editor.

Kenttiin voi lisätä muun muassa liikkuvia palikoita, dynaamisia tasoja ja Lua-kielisiä skriptejä.
Ja nykyään myös interaktiivisia palikoita jonka vuoksi fysiikasta tulee vielä tärkeämpi.

### Skriptaus

X-Moto kenttiin voi lisätä skriptejä. Esimerkiksi voit vaikuttaa pelin fysiikkaan, palikoihin ja sprite-grafiikkaan.

Lähteet
-------

1. ↑  How to create smooth levels using Inkscape *xmoto.tuxfamily.org*. Viitattu 23.9.2009. (englanniksi)

Aiheesta muualla
----------------

* X-Moton virallinen sivusto
**CLIL** eli **Content and Language Integrated Learning** on menetelmä, jossa asiasisältöjä opiskellaan vieraalla kielellä. Menetelmää nimitetään myös "vieraskieliseksi opetukseksi". Se on lähellä kielikylpymenetelmää, mutta vieraan kielen käyttö rajataan siinä vain oppimistilanteisiin.

CLIL käsitteenä on vakiintunut tarkoittamaan kaikkea vieraskielistä opetusta Euroopan unionin alueella. Vieraskielistä opetusta toteutetaan käytännössä monin eri tavoin. Suomessa on saatu myönteisiä kokemuksia varhain aloitetusta CLIL-opetuksesta. Päiväkodeissa ja kouluissa puhutaan kotoisammin "kielisuihkusta" ja täydellisestä tai osittaisesta "kielikylvystä". Suomessa vieraskielisen opetuksen valtakieliä ovat englanti ja ruotsi, mutta myös saksa, ranska ja venäjä ovat vakiinnuttamassa asemaansa CLIL-opetuksessa.

Laki vieraalla kielellä opettamisesta vuonna 1991 mahdollisti edellisellä vuosikymmenellä aloitetut kokeiluhankkeet vieraskielisen perusopetuksen toteuttamisesta Suomessa.*lähde?* Aloite vieraskieliseen opetukseen lähti monella paikkakunnalla huoltajilta, jotka työelämässään joutuivat yhä enemmän tekemisiin kansainvälistymisen ja kielitaidon hallinnan kanssa. Maahanmuuttajaoppilaiden määrän kasvu ja monikulttuurisuuden lisääntyminen yhteiskunnassa lisäsivät tarvetta kieltenopetuksen monipuolistamiseen. Vaikka perinteinen kieltenopetus on aina ollut Suomessa korkeatasoista ja järjestelmällistä, haluttiin sen määrää lisätä. Ratkaisu löydettiin hyviksi koetuista kanadalaisesta ja eurooppalaisista malleista.

CLIL-menetelmässä käytetään lapsen äidinkieltä ja vierasta kieltä rinnakkain eri oppiaineissa. Menetelmä käy mille luokka-asteelle tahansa. Vieraan kielen oppimisen pohjana on vahva äidinkielen taito, joten sen kehittymisestä on huolehdittava. Tästä asiasta tutkijat ovat yksimielisiä*lähde?*. CLIL-kouluissa noudatetaan valtakunnallista opetussuunnitelmaa kunta- ja koulukohtaisin painotuksin. 

CLIL-kasvatus on huomioitu entistä selkeämmin myös Euroopan neuvoston kielipolitiikan osaston kehittämishankkeissa, mm. koulun kielikasvatukseen kokonaisvaltaisesti paneutuvassa hankkeessa *Languages of School Education - Policies and Standards*. Sen painopistealueet ovat 1) ensikielen ja vieraiden kielten opetuksen yhteistyö, 2) CLIL-opetuksen kehittäminen ja 3) maahanmuuttajataustaisten oppilaiden kielikasvatuksen tukeminen.

Vuonna 2005 perustettiin Suomen vieraskielisen opetuksen yhdistys, SUVIKYKY ry tukemaan ja kehittämään CLIL-opetusta.

Lähteet
-------

1. ↑  Opeko Clilnetwork (Arkistoitu – Internet Archive)
2. ↑  CLIL Network (Arkistoitu – Internet Archive). Viitattu 4.2.2014.
3. ↑  Suvikyky ry. (Arkistoitu – Internet Archive)

Aiheesta muualla
----------------

* Laajavuoren koulun CLIL-toiminta (Arkistoitu – Internet Archive) Opetushallitus. PDF. Viitattu 4.2.2014.
**Carl Gustaf Bergstedt** (25. heinäkuuta 1807 Oulu – 19. syyskuuta 1866 Oulu) oli suomalainen tuomari, pormestari ja valtiopäivämies.

Bergstedtin vanhemmat olivat oululainen suutarimestari Karl Mikael Bergstedt (k. 1810) ja Katarina Kristina Vikman. Hän kävi Oulun triviaalikoulua ja pääsi ylioppilaaksi Turussa 1826. Bergstedt opiskeli oikeustiedettä Helsingin yliopistossa suorittaen tuomarintutkinnon 1831. Hän sai varatuomarin arvon 1835.

Bergstedt toimi Kuopion läänin varalääninsihteerinä vuodesta 1840 ja sen jälkeen hän oli Kuopion pormestarina vuodesta 1844 sekä Oulun pormestarina vuodesta 1847. Bergstedt toimi Oulun pormestarinviran ohella myös Iin pitäjän maanjako-oikeuden puheenjohtajana vuodesta 1851. Hän osallistui porvarissäädyssä valtiopäiville Oulun edustajana 1863–1864. Valtiopäivillä Bergstedt oli talousvaliokunnan ja säädyn suuren lähetystön jäsen, valitsijamies ja säädyn yksityisen valitusvaliokunnan varajäsen.

Bergstedt oli naimisissa vuodesta 1838 Charlotta Rudbäckin (k. 1887) kanssa. Heidän poikansa oli lääkintöhallituksen lääkintöneuvos Karl Anders Bergstedt (1841–1915).

Lähteet
-------

1. 1 2 3 4  Kotivuori, Yrjö: Karl Gustaf Bergstedt. *Ylioppilasmatrikkeli 1640–1852*. Helsingin yliopiston verkkojulkaisu 2005. Luettu 7.4.2016.
2. 1 2  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 27–28. Helsinki: Otava, 1921.

Aiheesta muualla
----------------

* Bergstedtin senaattori J. V. Snellmanille 19.11.1865 lähettämä sähke rahanuudistuksesta

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1640–1852

 |

 |
Carthago Novan muurien jäänteitä.
**Carthago Nova** (lat. "Uusi Karthago") oli puunilaisten Iberian niemimaan Välimeren puoleiselle rannikolle perustama muinainen satamakaupunki. Sen alkuperäinen nimi *Qart Hadasht* tarkoittaa "uutta kaupunkia". "Uudeksi Karthagoksi" nimi muutettiin toisen puunilaissodan aikana.

Hasdrubal perusti Uuden Karthagon varuskuntakaupungin Hispanian puunilaisen provinssin hallintokeskukseksi vuonna 227 eaa. Se sijaitsi niemellä, jonka pohjoispuolella oli järvi ja eteläpuolella merenlahti. Linnoitettu Uusi Karthago oli puunilaisvallan vahva vertauskuva, jota ympäröi 4 000 metriä pitkä muuri. Kaupungissa sijaitsivat puunilaishallinnon asiakirjat ja aarrekammiot sekä suuri ja hyvin varustettu satama. Hannibal aloitti Uudesta Karthagosta marssinsa Italiaan vuonna 218 eaa. Roomalaiset valtasivat Uuden Karthagon vuonna 209 eaa. komentaja Scipio Africanuksen johdolla Carthago Novan piirityksen jälkeen, jonka jälkeen siitä tuli roomalainen kaupunki.

Roomalaisella kaudella Carthago Nova kuului ensin Hispania citeriorin provinssiin ja sitten Hispania Tarraconensiksen provinssiin. Nykyään Uuden Karthagon paikalla sijaitsee espanjalainen Cartagenan kaupunki.

Lähteet
-------

1. ↑  Castrén, Paavo & Pietilä-Castrén, Leena: "Carthago Nova", *Antiikin käsikirja*, s. 96. Helsinki: Otava, 2000. ISBN 951-1-12387-4.
2. ↑  Mark, Joshua J.: Carthago Nova *World History Encyclopedia*. Viitattu 26.11.2022. (englanniksi)
3. ↑  Historia de la Ciudad *Ayuntamiento de Cartagena*.  2022. Viitattu 26.11.2022. (espanjaksi)
4. 1 2  Goldsworthy, Adrian: *Rooman puolesta. Sotilaat, jotka loivat Rooman valtakunnan*, s. 59-71. Ajatus Kirjat, 2006. ISBN 951-20-6951-2.

Aiheesta muualla
----------------

* Kuvia tai muita tiedostoja aiheesta **Carthago Nova** Wikimedia Commonsissa
**Leukothoe** (m.kreik. Λευκοθόη) oli kreikkalaisessa mytologiassa Persian kuninkaan Orkhamoksen tytär ja Apollonin, auringon kuninkaan, rakastettu, jonka jumala oli vietellyt tämän äidin Eurynomen hahmossa. Klytie, okeanidi[1], jonka Apollon oli jättänyt rakastuttuaan Leukothoeen, kertoi mustasukkaisuuttaan Orkhamokselle tämän tyttären suhteesta toivoen saavansa rakkaansa takaisin itselleen. Orkhamos antoikin haudata tyttärensä elävältä hiekkaan suuttuneena siitä, että hänen tyttärensä oli menettänyt neitsyytensä. 

Leukothoen kuolema sai Apollonin kovettamaan sydämensä entistä enemmän, ja Klytie muuttui heliotroopiksi, aurinkoon päin kääntyväksi kukaksi, surunsa kuihduttamana.[2]

Hyginus mainitsee, että auringon ja Leukothoen poika, jonka nimi ei ole säilynyt kokonaisuudessaan jälkipolville, olisi ollut argonauttien joukossa[3].

Muita hahmoja
-------------

**Leukothoe** mainitaan myös yhtenä Nereuksen ja Doriksen viidestäkymmenestä tyttärestä, nereidistä[4].

Lähteet
-------

1. ↑  Hesiodos, *Jumalten synty 346–370* (engl. käännös)
2. ↑  Ovidius, *Muodonmuutoksia iv.190–284* (engl. käännös)
3. ↑  Hyginus, *Fabulae xiv* (engl. käännös)
4. ↑  Hyginus, *Fabulae esipuhe* (engl. käännös)
**Charonda Regina Williams** (s. 27. maaliskuuta 1987) on yhdysvaltalainen pikajuoksija, joka kilpailee 100 ja 200 metrillä. Williamsin ennätys sadalla metrillä on 11,07, jonka hän juoksi kesäkuussa 2013. 200 metrin ennätys 22,32 syntyi heinäkuussa 2015.

Williams on edustanut Yhdysvaltoja kaksi kertaa maailmanmestaruuskilpailuissa 200 metrin juoksussa. Berliinin maailmanmestaruuskilpailuissa 2009 hän pääsi välieriin. Moskovan maailmanmestaruuskilpailuissa 2013 hän oli loppukilpailun kuudes ajalla 22,81.

Williams voitti 200 metrillä Timanttiliigan kokonaiskilpailun vuonna 2012. Hän voitti seitsemästä osakilpailusta kaksi (Tukholma ja Lontoo).

Henkilökohtaiset ennätykset
---------------------------

* 100 metriä: 11,07 (Des Moines 2013)
* 200 metriä: 22,32 (Luzern 2015)

Lähteet
-------

1. 1 2  Charonda Williams Kansainvälinen yleisurheiluliitto.  (englanniksi)
2. ↑  Diamond Race Standings 2012 *diamondleague.com*.  7.9.2012. Viitattu 31.8.2015. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Carl Friedrich Uhlig
**Carl Friedrich Uhlig** (1789 Chemnitz, Saksin herttuakunta – 1874) oli saksalainen klarinetisti ja soitinrakentaja.

Uhlig on tullut tunnetuksi rakennettuaan ensimmäisen saksalaisen *Konzertinan* 1834. Hän oli tutustunut Cyrill Demianin rakentamaan *Akkordioniin* matkallaan Wieniin. Koska hän ei pitänyt soittimen ominaisuuksista, hän päätti rakentaa oman.

Uhligin *Konzertina* oli neliönmuotoinen ja siinä oli viisi painiketta molemmilla puolilla. Kukin painike tuotti eri äänen riippuen palkeen käyttösuunnasta, joten sillä saatiin aikaan yhteensä 20 säveltä. Vuoteen 1840 mennessä Uhlig oli kasvattanut sävelten määrää 56:een, ja myöhemmin hän valmisti 60, 64 ja 76 säveltä tuottamaan kykeneviä soittimia. Hänen soitinmalliaan tuotettiin lähes muuttumattomana aina vuoteen 1900 saakka.

Uhligin työ loi perustaa saksilaiselle huuliharppu- ja harmonikkateollisuudelle, joka levisi myös Waldheimin, Klingenthalin ja Carlsfeldin kaupunkeihin. Hänen concertinamallistaan kehitettiin myöhemmin myös argentiinalaisen tangon soitin bandoneón. Soitinvalmistaja *Harmonikafabrik Lange/Uhlig* toimi Chemnitzissä yli 100 vuotta.

Lähteet
-------

1. 1 2 3  Bandoneon – from miner’s squeezebox to tango soul bergenmuseum.uib.no.  Arkistoitu 19.4.2010. Viitattu 25. maaliskuuta 2008. (englanniksi)
2. ↑  Von Chemnitz in die Welt *www.chemnitz.de*. Industriemuseum, TCC.  Arkistoitu 17.4.2008. Viitattu 25.3.2008. (saksaksi)

Aiheesta muualla
----------------

* Bergenin museon näyttelysivusto, sisältää kuvan Uhligista ja hänen ensimmäisestä Konzertinastaan (Arkistoitu – Internet Archive)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Carl Grahn** (s. 8. tammikuuta 1981 Kouvola) on suomalainen uransa lopettanut jääkiekkomaalivahti. Hän pelasi suuren osan urastaan Mestiksessä, mutta pelasi myös 24 SM-liigaottelua KalPassa ja Pelicansissa.

Ura
---

Grahn oli KooKoon kasvatti. Hän siirtyi B-juniori-ikäisenä KalPaan. Grahn torjui siellä kolme SM-liigaottelua kaudella 1998–1999 vain 17-vuotiaana. KalPan miesten joukkue teki kauden jälkeen konkurssin, mutta Grahn jatkoi pelejään A-nuorissa kauden 1999–2000 ja hänet varattiin sieltä Los Angeles Kingsiin numerolla 282 NHL:n varaustilaisuudessa 2000.

Kaudeksi 2000–2001 Grahn palasi kasvattajaseuraansa KooKoohon pelaamaan Mestistä. Hän toimi kauden kakkosmaalivahtina Sami Heikkiselle ja torjui 14 ottelussa. Kaudella 2001–2002 Grahn kuitenkin nousi KooKoon ykkösmaalivahdiksi, kun Heikkinen oli pitkään sivussa. Hän torjui 36 runkosarjaottelussa. Grahn voitti keväällä 2002 Mestiksen hopeaa ja keväällä 2003 tuli pronssia.

Grahn siirtyi kaudeksi 2003–2004 SM-liigaan ja Pelicansiin. Hän nousi harjoituspelien vahvoilla otteillaan joukkueen aloittavaksi ykkösmaalivahdiksi Mikko Rämön ohi. Grahn kuitenkin putosi nopeasti taas joukkueen kakkosmaalivahdiksi. Lokakuussa 2003 hän siirtyi lainalle Kiekko-Vantaaseen, kun Pelicans lainasi maalivahtiosastolleen Jokereiden Markus Helasen. Grahn pelasi Vantaalla kahdeksan ottelua, kunnes hän palasi marraskuussa Pelicansiin, kun Helanen puolestaan palasi taas Jokereihin. Grahn pelasi liigajumboksi jääneessä Pelicansissa yhteensä 21 ottelua.

Huhtikuussa 2004 Grahn palasi KooKoohon. Kahden siellä ykkösmaalivahtina vietetyn kauden jälkeen hän pelasi kauden 2006–2007 Ruotsin I-divisioonan Olofströms IK:ssa. Grahn palasi kaudeksi 2007–2008 Kiekko-Vantaaseen. Hän toimi kakkosmaalivahtina Matti Kaltiaiselle ja torjui vain 10 ottelussa. Kausi jäi Grahnin uran viimeiseksi.

Maajoukkue
----------

Grahn pelasi 4 B-maaottelua ja 27 maaottelua ikäkausimaajoukkueissa.

Lähteet
-------

* Carl Grahn The Internet Hockey Databasessa (englanniksi)
* Carl Grahn Eurohockey-sivustolla (englanniksi)
* Carl Grahn *Elite Prospects*. Everysport Media Group AB.  (englanniksi)

### Viitteet

1. 1 2 3  Miikka Mikkola: Kaksinkertainen paluumuuttaja  29.8.2004. Jatkoaika.com. Viitattu 16.11.2010.
2. ↑  Helanen Pelicansiin, Grahn K-Vantaaseen  28.10.2003. Jatkoaika.com. Viitattu 16.11.2010.
3. ↑  Carl Grahn palaa Pelicansiin, Markus Helanen puolestaan Jokereihin  27.11.2003. Jatkoaika.com. Viitattu 16.11.2010.
4. 1 2  Grahn palaa Kouvolaan – KooKoolla 11 sopimusta  23.4.2004. Jatkoaika.com. Viitattu 16.11.2010.
5. ↑  Grahn Ruotsiin, Gärdström jatkaa KooKoossa  11.5.2006. Jatkoaika.com. Viitattu 16.11.2010.
Kellotornilla varustettu portti Charroux’n vanhaan osaan.
**Charroux** on kunta Ranskan Auvergne-Rhône-Alpesin alueella Allier'n departementin eteläosassa, noin 60 kilometriä pohjoiseen Clermont-Ferrandista. Sen asukasluku vuonna 2014 oli 374. 

Ristikkotaloistaan sekä kivisistä porteistaan, penkeistään ja kaivoistaan tunnettu Charroux on kauneimpien ranskalaiskylien järjestön *Les Plus Beaux Villages de France* jäsen. Kylässä on kellomuseo ja 1100-luvulta peräisin oleva Johannes Kastajan mukaan nimetty Saint-Jean-Baptiste-kirkko.

Lähteet
-------

1. ↑  List of The Most Beautiful Villages of France (Arkistoitu – Internet Archive), Les plus beaux villages de France. Viitattu 5.7.2017.

Aiheesta muualla
----------------

* Kuvia tai muita tiedostoja aiheesta **Charroux (Allier)** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: fr:Charroux (Allier)
**Carl Axel Herman Gemzell** (4. tammikuuta 1910 Motala – 11. helmikuuta 2007 Norrtälje) oli ruotsalainen gynekologi ja endokrinologi, joka teki merkittävää työtä naisten hedelmättömyyshoidon alalla. Tutkimusryhmänsä kanssa hänen onnistui vuonna 1958 Tukholman Karoliinisessa sairaalassa eristämään Graafin follikkeleita eli munarakkuloita stimuloivan FSH-hormonin, jota ihminen tuottaa aivolisäkkeessä. Hormonin annostelu sai pian aikaan raskauksia hedelmättöminä pidetyillä naisilla. Gemzell myös ensimmäisenä osoitti, että kuolleen aivolisäkkeestä voidaan eristää FSH:n lisäksi myös kasvuhormonia lyhytkasvuisuuden hoitoon. Vuonna 1960 hän ja Leif Wide ottivat käyttöön immunologisen raskaustestin, jossa ei aiempien menetelmien tavoin tarvittu koe-eläimiä.

Lähteet
-------

1. ↑  Vuosisatamme 1000 tärkeintä ihmistä, osa 17. (52-osainen juttusarja 1969–1970, suomennettu *The Sunday Timesista*.) *Helsingin Sanomat*, 4.1.1970, s. 10. Näköislehden aukeama (tilaajille).


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Saksa
* Ruotsi

 |

 |
**Purjelento** oli näytöslajina **kesäolympialaisissa 1936** ensimmäistä ja toistaiseksi viimeistä kertaa. Purjelento pidettiin Staakenin lentokentällä 4. elokuuta 1936. 14 lentäjää seitsemästä eri maasta (Bulgaria, Italia, Unkari, Jugoslavia, Sveitsi, Saksa ja Itävalta) osallistui näytöstapahtumaan. Kansainvälinen olympiakomitea ei jakanut purjelennosta mitaleita. OSTIV (Organisation Scientifique et Technique du Vol à Voile), joka myöhemmin liittyi osaksi IGC:tä (International Gliding Commission), olisi halunnut jakaa palkinnot, mutta näin ei tapahtunut. Kuitenkin sveitsiläinen Hermann Schreiber palkittiin kultamitalilla, koska hän oli lentänyt Alppien yli vuonna 1935.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Gliding at the 1936 Summer Olympics 

Kesäolympialaisten 1936 lajit ja kilpailutapahtumat
Ammunta |
Baseball *(näytöslaji)* |
Jalkapallo |
Koripallo |
Käsipallo |
Maahockey |
Melonta |
Miekkailu |
Nykyaikainen viisiottelu |
Nyrkkeily |
Paini |
Painonnosto |
Poolo |
Purjehdus |
Purjelento *(näytöslaji)* |
Pyöräily |
Ratsastus |
Soutu |
*Taidelajit* |
Uimahypyt |
Uinti |
Vesipallo |
Voimistelu |
Yleisurheilu
**Carl Gerhard Hising** (22. elokuuta 1782 Pori – 9. syyskuuta 1844 Helsinki) oli suomalainen senaattori, todellinen valtioneuvos ja laamanni.

Hisingin vanhemmat olivat rykmentinmajoitusmestari Mikael Hising (1741–1808) ja Johanna Elisabet Sacklén. Hän pääsi ylioppilaaksi 1798 ja suoritti Turun akatemiassa tuomarintutkinnon 1800. Hising sai varatuomarin arvon 1803 ja hänestä tuli molempien oikeuksien kunniatohtori 1840.

Hising oli Vaasan hovioikeudessa kanslistina 1803–1806, ylimääräisenä viskaalina 1806–1807, varakanneviskaalina 1807–1808 ja apujäsenenä 1808–1811. Hisingistä tuli Korsholman eteläisen tuomiokunnan tuomari 1811 ja samana vuonna viranvaihdon kautta Korsholman pohjoisen tuomiokunnan tuomari. Hän sai laamannin arvonimen 1819 ja hän oli 1819–1822 Suomen senaatissa prokuraattorin apulaisena. Hisng oli senaatin oikeusosastolla senaattorina 1822–1844 ja samalla Karjalan laamannikunnan laamannina 1833–1844. Hänestä tuli valtioneuvos 1829 ja todellinen valtioneuvos 1836.

Hising oli naimisissa 1811 Anna Maria Fleegen (k. 1821) kanssa tämän toisessa avioliitossa ja vuodesta 1826 Charlotta Vilhelmina Rotkirchin kanssa.

Lähteet
-------

1. ↑  Kotivuori, Yrjö: Karl Gerhard Hising. *Ylioppilasmatrikkeli 1640–1852*. Helsingin yliopiston verkkojulkaisu 2005. Luettu 16.7.2015.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1640–1852

 |

 |
**Purjehduksessa** kilpailtiin **Rio de Janeiron 2016 kesäparalympialaisissa** 6:tta kertaa. Kilpailut käytiin 12.–17. syyskuuta. Eri sarjoja oli kolme. Kaikki luokat olivat sekakilpailuja. Kilpailut käytiin Marina da Glóriassa, Copacabanassa.

Luokat
------

Jotta urheilija voi osallistua 2.4mR-luokan kilpailuun, joka on yksinkilpailu, on hänellä oltava vähintään minimikriteerit täyttävä vamma. SKUD 18-luokka on kahden hengen joukkueen kilpailu. SKUD 18-luokassa vähintään toisen purjehtijan tulee olla nainen. Sonar-luokassa kilpaillaan kolmen hengen joukkueissa. Tässä purjehtijoiden vammaluokkien summa ei saa ylittää neljäätoista. Vammaluokassa 1 on kaikista vaikeimmin vammautuneet ja luokassa 7 vähiten vammautuneet.

Mitaliyhteenveto
----------------

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| *Ei käytyjä kilpailuja* |

Kilpailut ja mitalistit
-----------------------

| Laji | Kultaa | Hopeaa | Pronssia |
| --- | --- | --- | --- |
| 2.4mR*tiedot* |  |  |  |
| SKUD 18*tiedot* |  |  |  |
| Sonar*tiedot* |  |  |  |

Lähteet
-------

1. ↑  Paralympic Schedule rio2016.com.  Arkistoitu 20.9.2016. Viitattu 6.9.2016. (englanniksi)
2. ↑  Sailing British Paralympic Association.  Arkistoitu 6.9.2016. Viitattu 6.9.2016. (englanniksi)
3. ↑  Purjehdus Paralympiakomitea.  Arkistoitu 30.8.2016. Viitattu 6.9.2016.
Berggruen-museon rakennus, taustalla vasemmalla Bröhan-museo.
**Berggruen-museo** on Berliinin Charlottenburgissa toimiva modernin taiteen museo. Museon pohjana on berliiniläissyntyisen, Yhdysvalloissa ja Ranskassa vaikuttaneen taidekauppias ja keräilijä Heinz Berggruenin yksityinen kokoelma. Museo perustettiin vuonna 1996 Charlottenburgin linnaa vastapäätä sijaitsevaan Friedrich August Stülerin suunnittelemaan entiseen kuninkaallisen henkivartioston rakennukseen. Vuonna 2000 Berggruen myi museon kokoelmat Berliinin kaupungille symbolisella hinnalla, omien sanojensa mukaan sovinnon eleenä. Hänen kuoltuaan vuonna 2007 museota on johtanut hänen poikansa Nicolas Berggruen.

Berggruenin kokoelma käsittää 165 taideteosta, joukossa muun muassa Pablo Picasson, Paul Kleen, Henri Matissen ja Alberto Giacomettin töitä. Museo laajennettiin vuonna 2013 ulottumaan myös viereiseen rakennukseen, johon se on yhdistetty lasisella käytävällä. Berggruen-museota vastapäätä on puolestaan Stülerin suunnittelema identtinen vartiorakennus, jossa on nykyään esillä Scharf-Gerstenbergin taidekokoelma.

Lähteet
-------

1. 1 2 3  Edelgard Abenstein & Jeannine Fiedler: *Taide & Arkkitehtuuri: Berliini* (suom. Pirkko Roinila), s. 192. Tandem Verlag (h. f. ullmann) 2009. Alkuteos Kunst & Architektur Berlin.
2. ↑  Museum Berggruen (englanniksi) Berliinin valtionmuseoiden sivut. Viitattu 26.9.2014.

Aiheesta muualla
----------------

* Kuvia tai muita tiedostoja aiheesta **Berggruen-museo** Wikimedia Commonsissa

* Berggruen-museo (saksaksi) Berliinin valtionmuseoiden sivut
**Charálampos "Cháris" Mavrías** (kreik. Χαράλαμπος "Χάρης" Μαυρίας; s. 21. helmikuuta 1994) on kreikkalainen jalkapalloilija, joka edustaa skotlantilaista Hiberniania. Mavrías on pelipaikaltaan laitahyökkääjä ja hän kuuluu Kreikan jalkapallomaajoukkueeseen.

Ura
---

### Seurajoukkueura

Panathinaikos FC:n kasvatti Mavrías debytoi seuran ykkösjoukkueessa lokakuussa 2010 Mestareiden liigan ottelussa Rubin Kazania vastaan. Hän oli koko Euroopan kaikkien aikojen toiseksi nuorin ja nuorin kreikkalaispelaaja Euroopan suurimmassa jalkapallokilpailussa. Mavrías teki ensimmäisen ammattilaismaalinsa Kreikan liigassa helmikuussa 2012. Kesällä 2013 Mavrías siirtyi Valioliigan Sunderland AFC:hen. Ensimmäisellä kaudellaan seurassa Mavrías sai vastuuta liigassa vain neljän ottelun verran. Kevätpuoliskon kaudesta 2014–2015 Mavrías oli lainalla kotimaansa Panathinaikos FC:ssä, jossa hän teki yhdeksässä ottelussa yhden maalin.

### Maajoukkueura

Nuorten maajoukkueissa Kreikkaa edustanut Mavrías debytoi Kreikan jalkapallomaajoukkueessa vuonna 2012. Hän on pelannut joukkueessa kaksi maaottelua tekemättä maalia. Mavrías pelasi Kreikan paidassa yli vuoden tauon jälkeen EM-karsintaottelussa Suomea vastaan lokakuussa 2014.

Lähteet
-------

* Charálampos Mavrías Transfermarkt-sivustolla (englanniksi)
* 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Hr. Ms. Koningin Wilhelmina der Nederlanden** oli Alankomaiden kuninkaallisen laivaston panssarikansiristeilijä.

Valmistus
---------

Alus tilattiin Amsterdamin telakalta ja sen köli laskettiin vuonna 1891. Alus laskettiin vesille 22. lokakuuta 1892 ja se otettiin palvelukseen 17. huhtikuuta 1894.

Alus oli 99,8 metriä pitkä ja sen leveys oli 14,91 ja syväys 6,07 metriä. Aluksen uppouma oli 4 530 tonnia. Aluksen propulsiojärjestelmä tuotti 4 600 ihp:tä, mikä mahdollisti 15,8 solmun maksiminopeuden. Aluksen suojana oli 5 senttimetrin panssarikansi ja sen pääaseena oli 11 tuuman tykki. Apuaseina oli 8,2 tuuman ja kaksi 6,7 tuuman tykkiä.

Palvelus
--------

Alus oli 14. heinäkuuta – 2. elokuuta avomerikokeissa Pohjanmerellä ja Atlantilla. Kokeiden aikana alus ajoi 19. heinäkuuta karille Harssenssin saaren edustalla lähtiessään Den Helderistä. Haverin syynä oli höyrykoneen pettäminen. Ennen aluksen lähtöä Hollannin Itä-Intiaan kuningatar Wilhelmina ja kuningataräiti vierailivat aluksella 12. syyskuuta 1894.

Alus lähti 10. joulukuuta 1896 Bataviasta laivastovierailulle Kiinaan, Koreaan, Japaniin ja Filippiineille.

Vuonna 1900 alus lähetettiin boksarikapinan alettua yhdessä *Hr. Ms. Piet Heinin* ja *Hr. Ms. Hollandin* kanssa Shanghaihin suojaamaan eurooppalaisia ja Alankomaiden etuja. *Hollandilta* maihin lähetetty sotilasosasto osallistui Ranskan Shanghain hallinta-alueen suojaamiseen, missä oli pääosa Shanghain alueen alankomaalaisista. Osasto lähti paluumatkalle Hollannin Itä-Intiaan 9. lokakuuta. Matkalla alukset vierailivat Amoyssa ja Swatowissa ja ne saapuivat Tanjung Priokiin 6. marraskuuta.

Alus aloitti 29. joulukuuta 1909 viimeisen matkansa Sabangista IJmuideniin, jonne se saapui 14. helmikuuta 1910. Alus poistettiin palveluksesta 5. maaliskuuta ja se myytiin romutettavaksi 14. lokakuuta.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Hr. Ms. Koningin Wilhelmina der Nederlanden**.
* Gardiner Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Gardiner Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. ↑  Gardiner 2002 s. 376


|  |  |  |  |
| --- | --- | --- | --- |
|  | Edeltäjä:**Hr. Ms. Sumatra** | **Alankomaiden laivaston risteilijät** | Seuraaja:**Holland-luokka** |
**Robert Cushman Murphy** (29. huhtikuuta 1887 Brooklyn, New York – 20. maaliskuuta 1973 Long Island) oli yhdysvaltalainen lintutieteilijä.

Murphy opiskeli Brown Universityssä ja valmistui 1911. Pian valmistumisen jälkeen hän avioitui Grace Alison Barstowin kanssa, ja heille syntyi kolme lasta. Hän teki tutkimusmatkan valaanpyyntialuksen miehistön jäsenenä Etelä-Georgiaan, jossa hän vietti useita kuukausia tutkien valtamerilintuja ja kuningaspingviinejä. Tämä matka osoitti hänelle suunnan läpi elämän kestäneelle valtamerielävien tutkimiselle.

Murphy työskenteli joitakin vuosia (1911–1917) Brooklynin museossa ja Brooklyn Institute of Arts and Sciences-opiston luonnontieteiden osaston johtajana. 1921–1926 hän toimi American Museum of Natural Historyn lintuosaston apulaiskuraattorina, 1926–1942 museon valtamerilintujen osaston kuraattorina ja 1942–1949 museon lintuosaston johtajana. Hän teki tutkimusmatkan Perun rannikon saarille ja kirjoitti teoksen *Bird Islands of Peru* (1925). Museo julkaisi hänen kaksiosaisen, 1 200-sivuisen teoksensa *Oceanic Birds of South America* 1936. Kaikkiaan Murphy julkaisi noin 600 tieteellistä kirjoitusta.

Brown University palkitsi Murphyn kunniatohtorin arvonimellä 1941, samoin San Marcosin yliopisto Limassa Perussa. Hän toimi American Ornithologists' Unionin puheenjohtajana 1948–1950.

Murphy nimesi useita uusia lintujen alalajeja sekä laineviistäjän (*Pterodroma ultima*)  ja pikkumyrskysukeltajan (*Pelecanoides georgicus*), viimeksi mainitun yhdessä Francis Harperin kanssa.

Lähteet
-------

* Muistokirjoitus (*The Auk* 91.) (Arkistoitu – Internet Archive)
* Chrono-Biographical Sketches

### Viitteet

1. ↑  ITIS
2. ↑  ITIS


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Australia
* Alankomaat

 |
|  |
| Tieteilijät | 
* CiNii

 |
|  |
| Taiteenala | 
* Photographers' Identities

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |
**Boussin** on maalaiskunta ja sen keskuskylä Ségoun alueen Ségoun piirissä Malissa. Se sijaitsee Nigerjoen itäpuolisella tasangolla 45 kilometriä Ségousta maanteitse koilliseen. Kunnassa on 11 500 asukasta (vuonna 2009).

Boussinin kunta rajoittuu pohjoisessa Ségoun piirin Togoun ja Farakou Massan, idässä Dioron, etelässä Cinzanan ja lännessä Pelenganan kuntiin. Se on pinnanmuodostukseltaan hiekkaista tasankoa ja kasvillisuudeltaan savannia. Vesistöjä tai metsiä ei ole. Kuntaan kuuluu 15 kylää.

Seudun pääelinkeinot ovat maanviljely ja karjanhoito. Tärkein viljelykasvi on hirssi. Yleisimmät kotieläimet ovat lampaat ja vuohet. Käsityöammattien merkitys on vähäinen. Boussinissa pidetään viikoittaiset markkinat.

Kunnan liikenneyhteydet ovat heikot. Palveluihin kuuluvat koulut sekä terveysasema.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 22.6.2015. (ranskaksi)
2. ↑  Mali - Région de Ségou: Carte de référence *reliefweb.int*. Viitattu 22.6.2015. (ranskaksi)
3. 1 2 3  Plan de Securite Alimentaire: Commune Rurale de Boussin 2008–2012 *fsg.afre.msu.edu*. Viitattu 22.6.2015. (ranskaksi)[vanhentunut linkki]
**Bryan James "Chas" Chandler** (18. joulukuuta 1938 Newcastle, Englanti - 17. heinäkuuta 1996 Newcastle) oli englantilainen muusikko, tuottaja ja manageri. Parhaiten hänet muistetaan The Animalsin basistina ja Jimi Hendrixin managerina.

Ura ja elämä
------------

Chas Chandlerin musiikkiura alkoi basistina Alan Pricen perustamassa Alan Price Rhythm and Blues Combo -yhtyeessä. Kun yhtyeeseen liittyivät Eric Burdon, Hilton Valentine ja John Steel, kokoonpano nimettiin The Animalsiksi. Siitä tuli yksi 1960-luvun menestyneimpiä R&B-yhtyeitä.

Kun The Animals oli vuoden 1966 lopussa hajoamassa, Chandler alkoi suunnitella tuottajan ja managerin uraa. New Yorkissa Chandler kuuli tuolloin tuntemattoman Jimi Hendrixin soittavan. Hän taivutteli Hendrixin lähtemään mukaansa Lontooseen, jossa he solmivat tuotanto- ja managerisopimuksen. Chandlerista ja The Animalsin entisestä managerista, myöhemmin varsin huonomaineisesta Mike Jefferystä, tuli Hendrixin managerit. Chandler auttoi Hendrixiä kokoamaan The Jimi Hendrix Experience -yhtyeen. Hän toimi myös tuottajana yhtyeen kahdella ensimmäisellä albumilla (*Are You Experienced?* ja *Axis: Bold As Love*). Turhauduttuaan Hendrixin kiihkeään elämäntyyliin ja hitaasti etenevään studiotyöskentelyyn Chandler lopetti yhteistyönsä tämän kanssa kesken *Electric Ladyland* -albumin äänitysten vuonna 1968.

Samoihin aikoihin Chandler toimi yhdessä Jefferyn kanssa managerina myös Soft Machine -yhtyeelle ollen mukana tuottamassa heidän esikoisalbumiaan *The Soft Machine* (1968). Yhteistyö ei ollut kuitenkaan kovin hedelmällinen.

Vuodesta 1969 lähtien Chandler toimi Sladen managerina ja levyjen tuottajana noin 12 vuoden ajan. Hänellä oli 1970- ja 1980-lukujen vaihteessa oma levy-yhtiö Barn Records, joka julkaisi joitakin Sladen albumeja. Chandler oli mukana The Animalsin uudelleen kokoontumisissa 1976 ja 1983. Hän oli lisäksi osakkaana Newcastle Arenassa, joka avattiin vuonna 1995.

Chandlerilla oli kaksi poikaa ja kaksi tytärtä kahdesta avioliitosta. Hän kuoli sydänkohtaukseen vuonna 1996.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Bourem Sidi Amar** on maalaiskunta ja sen keskuskylä Timbuktun alueen Dirén piirissä Malissa. Se sijaitsee Nigerjoen sivuhaaran Farabongon varrella 15 kilometriä Diréstä koilliseen. Kunnassa on 10 500 asukasta (vuonna 2009).

Bourem Sidi Amarin kunnan pinta-ala on arviolta 99 neliökilometriä. Se rajoittuu idässä Dirén piirin Kirchamban, etelässä Tienkourin ja Dirén, lännessä Arhamin ja pohjoisessa Goundamin piirin Douékirén kuntiin. Seutu kuuluu Saharan ja Sahelin siirtymä-alueeseen. Sen läpi virtaavat Nigerjoki ja sen haarat Farabongo, Bangou Tandé ja Kondi. Lisäksi on useita vadeja.

Kuntaan kuuluu kahdeksan kylää. Asukkaat ovat etupäässä songhaita. Lisäksi on tuaregeja ja bozoja. Vallitseva uskonto on islam.

Paikallisia elinkeinoja ovat maanviljely, karjanhoito, kalastus, kaupankäynti ja käsityöammatit. Tärkeimmät viljelykasvit ovat riisi, vehnä, anis, kumina ja vihannekset. Kotieläimiä ovat naudat, vuohet, lampaat, aasit, hevoset, kamelit ja siipikarja.

Palveluihin kuuluu kuusi alakoulua, yläkoulu, terveyskeskus ja terveysasema.

Lähteet
-------

1. ↑  Resultats Provisoires RGPH 2009 (Région de Tombouctou) *instat.gov.ml*.  Arkistoitu 22.7.2011. Viitattu 7.9.2014. (ranskaksi)
2. 1 2 3  Schéma Directeur de Lutte Contre l’Ensablement dans le Nord du Mali (6ème et 7ème Régions): Monographie de la Commune de Bourem Sidi Amar *environnement.gov.ml*.  2004.  Arkistoitu 22.7.2011. Viitattu 7.9.2014. (ranskaksi)
3. 1 2 3  Plan de Securite Alimentaire: Commune Rurale de Bourem Sidi Amar 2006–2010 *fsg.afre.msu.edu*.  Arkistoitu 7.3.2016. Viitattu 7.9.2014. (ranskaksi)
**Hr. Ms. O 13** oli Alankomaiden kuninkaallisen laivaston vuonna 1931 palvelukseenotettu O 12 -luokan sukellusvene.

Valmistus
---------

*Pääartikkeli: O 12 -luokka*
Alus tilattiin 4. toukokuuta 1928 Koninklijke Maatschappij De Scheldeltä Vlissingenistä ja sen köli laskettiin vielä saman vuoden lopulla 1. joulukuuta. Alus laskettiin vesille 18. huhtikuuta 1931 ja se otettiin palvelukseen 1. lokakuuta 1931.

Palvelus
--------

Hänen kuninkaallinen korkeutensa prinssi Hendrik vieraili 25. kesäkuuta 1923 aluksella. Vierailun aikana alus teki pienen purjehduksen, jolla juhlistettiin Alankomaiden sukellusveneiden 25-vuotista olemassaoloa. Alus lähti 5. heinäkuuta 1932 Madeiralle ja Azoreille, minkä aikana professori F. A. Vening Meinesz teki merenpohjan kartoitusta. Alus palasi kotisatamaansa 14. elokuuta.

Alus vieraili 3.-14. heinäkuuta 1933 Tanskassa Esbjergissä yhdessä *Hr. Ms. O 14*:n, *Hr. Ms. O 15*:n ja *Hr. Ms. Z 5*:n kanssa. Alus kolaroi 26. syyskuuta alankomaalaisen kalastusaluksen *HD 7*:n kanssa Schulpengatissa, jolloin kalastusalus upposi. Alus kolaroi toistamiseen 27. tammikuuta 1934 Noord Hollands Kanaalissa *Nieuwe Zorgin* kanssa, jolloin sukellusvene vaurioitui.

Alus oli esillä Brysselin maailmannäyttelyssä 14.-25. toukokuuta 1935 yhdessä sisaraluksensa *O 15*:n kanssa. Alus teki 10.-22. syyskuuta laivasto-osaston mukana laivastovierailun Göteborgiin ja Osloon.

Espanjan sisällissodassa alus oli Espanjan rannikolla saattuetehtävissä 23. maaliskuuta - 8. kesäkuuta 1937. Alus lähti 12. huhtikuuta 1939 *O 14*:n kanssa Nieuwediepistä Curacaoon, jonne alukset saapuivat 11. toukokuuta. Alukset aloittivat 31. heinäkuuta paluumatkan ja ne saapuivat 29. elokuuta Den Helderiin.

Saksa hyökkäsi 10. toukokuuta 1940 Alankomaihin. Alus partioi 10.-12. toukokuuta Alankomaiden rannikolla, jona aikana se joutui toistuvasti Saksan ilmavoimien lentokoneiden hyökkäysten kohteeksi. Miinanraivaaja *Hr. Ms. Jan van Gelder* saattoi sukellusveneen Britteinsaarille ja ne saapuivat 12. toukokuuta Portsmouthiin.

Alus liitettiin osaksi Britannian laivastoa ja sille asennettiin ilmavalvontaradiovastaanotin. Alus partioi 29. toukokuuta - 1. kesäkuuta Kanaalissa. Alus lähti 5. kesäkuuta Dundeehen, jonne se saapui 7. kesäkuuta. Alus liitettiin 11. kesäkuuta Dundeehen sijoitettuun 9. sukellusvenelaivueeseen.

Alus lähti 12. kesäkuuta partiomatkalle Skagerrakin edustalle. Alus sai 19. kesäkuuta käskyn paluusta tukikohtaan, mutta se ei vastannut. Alus miehistöineen todettiin kadonneeksi 25. kesäkuuta, kun sen olisi pitänyt palata alkueperäisen määräyksen mukaisesti 21. kesäkuuta satamaan.

Lähteet
-------

* Gardiner Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. 1 2 3 4 5 6 7 8  dutchsubmarines.com

 *O 12*-luokan sukellusveneet

|  |
| --- |
| *Hr. Ms. O 12* - *Hr. Ms. O 13* - *Hr. Ms. O 14* - *Hr. Ms. O 15* |
| Edeltäjä: *O 9 -luokka* – Seuraaja: *Hr. Ms. O 16* |
*Tämä artikkeli kuvaa Alankomaiden kuninkaallisen laivaston Admiralen-luokan hävittäjää. Muita saman nimisiä aluksia on täsmennyssivulla.*

**Hr. Ms. Kortenaer** oli Alankomaiden kuninkaallisen laivaston Admiralen-luokan hävittäjä.

Valmistus
---------

*Pääartikkeli: Admiralen-luokka*
Alus tilattiin Burgerhout's Scheepswerf en Machinefabriekilta Rotterdamista ja sen köli laskettiin 24. elokuuta 1925. Alus laskettiin vesille 30. kesäkuuta 1927 ja se otettiin palvelukseen 8. syyskuuta 1928.

Palvelus
--------

Merijalkaväkiosasto kuljetettiin 11. kesäkuuta 1929 aluksella Curacaoon, kun Venezuelan kapinoijat olivat hyökänneet Willemstadissa Fort Amsterdamiin 8. kesäkuuta.

Alus vartioi vuonna 1940 *Hr. Ms. Van Galenin* kanssa viittä saksalaista rahtilaivaa. Alukset luovuttivat tehtävän 26. huhtikuuta risteilijä *Hr. Ms. Javalle*.

Alus oli vuonna 1941 Tyynenmeren sodan alkaessa Hollannin Itä-Intiassa Surabayassa. Alus oli Badunginsalmen taistelussa 18.-20. helmikuuta 1942, jolloin se ajoi karille. Aluksen peräsin vaurioitui ja se menetti ohjattavuuden. Alus palasi Surabayaan korjattavaksi.

Alus oli Jaavanmeren taistelussa 27. helmikuuta, jolloin keisarillisen Japanin laivaston risteilijä *Haguro* torpedoi aluksen. Britannian kuninkaallisen laivaston hävittäjä *HMS Encounter* pelasti merestä 113 uponneen aluksen miehistönjäsentä. Pelastetut laskettiin maihin Surabayassa.

Lähteet
-------

* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Dull, Paul S.: *A Battle History of the Imperial Japanese Navy (1941–1945)*. Annapolis, MD, USA: Naval Institute Press, 2007. ISBN 978-1-59114-219-5. (englanniksi)

### Viitteet

1. ↑  Whitley, M. J. s. 210

*Admiralen*-luokan hävittäjät

|  |  |
| --- | --- |
| Van Ghent -luokka | *Van Ghent*/*De Ruyter* - *Evertsen* - *Piet Hein* - *Kortenaer* |
| Van Galen -luokka | *Van Galen* - *Witte de With* - *Banckert* - *Van Nes* |

|  |
| --- |
| Edeltäjä: Wolf-luokka – Seuraaja: Gerard Callenburgh -luokka |
**Craig Wolanin** (s. 27. heinäkuuta 1967 Grosse Pointe, Michigan) on yhdysvaltalainen entinen ammattilaisjääkiekkoilija, pelipaikaltaan puolustaja.

Ura
---

Wolanin aloitti NHL-uransa vuonna 1985 New Jersey Devilsissä, joka varasi hänet saman vuoden varaustilaisuuden ensimmäisen kierroksen kolmannella vuorolla. Tätä ennen hän oli pelannut muun muassa Kitchener Rangersissä juniorisarja OHL:ssä. Hänen paras kautensa Devilsissä oli kausi 1987–1988, jolla hän ylsi NHL-vuosiensa parhaaseen pistemäärään (31 tehopistettä, kuusi maalia ja 25 syöttöpistettä, 78:ssa runkosarjaottelussa). Kausi oli myös ainoa, jolla Devils pääsi pudotuspeleihin hänen siellä pelatessaan. Maaliskuussa 1990 hän siirtyi Quebec Nordiquesiin osana pelaajakauppaa, jossa Devils hankki Peter Šťastnýn.

Vuonna 1995 Nordiquesista tuli Colorado Avalanche ja Wolanin oli voittamassa joukkueessa Stanley Cupia kaudella 1995–1996. Heinäkuussa 1996 hän siirtyi Tampa Bay Lightningiin vaihdossa toisen kierroksen varausvuoroon ja tammikuussa 1997 Toronto Maple Leafsiin vaihdossa kolmannen kierroksen varausvuoroon. Hänen viimeiseksi NHL-kaudekseen jäi kausi 1997–1998, jolla hän pystyi pelaamaan vain kymmenen ottelua polvivamman vuoksi. Tämän jälkeen hän pelasi vielä Detroit Vipersissa IHL:ssä vuonna 1999.

Wolanin pelasi 13 kautta kestäneellä NHL-urallaan 695 runkosarjaottelua ja teki niissä 173 tehopistettä, 40 maalia ja 133 syöttöpistettä. Pudotuspeliotteluja hän pelasi 35 ja teki niissä kymmenen tehopistettä, neljä maalia ja kuusi syöttöpistettä.

Wolanin edusti maataan vuosien 1991 ja 1994 jääkiekon maailmanmestaruuskilpailuissa, vuoden 1991 Kanada-cupissa sekä vuoden 1987 jääkiekon nuorten maailmanmestaruuskilpailuissa.

Lähteet
-------

1. 1 2 3 4 5  Craig Wolanin *Hockey-Reference.com*. Viitattu 28.7.2013. (englanniksi)

Aiheesta muualla
----------------

* Craig Wolanin sivustolla HockeyDraftCentral.com (englanniksi)
* Craig Wolanin The Internet Hockey Databasessa (englanniksi)
Alex Quinn vuonna 2021.
**Alex Quinn** (s. 29. joulukuuta 2000 Truro, Englanti, Iso-Britannia) on brittiläinen autourheilija. Nykyään hän ajaa U.S. F2000 National Championship -sarjassa. Hän on Formula Renault Eurocupin tulokas cupin mestari vuodelta 2020.

Ura
---

### Karting

Trurossa syntynyt Quinn aloitti karting-uransa vuonna 2011. Hän kilpaili useissa mestaruuskilpailuissa, kuten Super 1 National Rotax Mini Max Championship-tapahtumassa, ja voitti useita kansallisia karting-mestaruutta.

### Alemmat formulat

Vuonna 2016 Quinn teki kilpa debyyttinsä F4 Britannian Mestaruuden, ajo Fortec Motorsportille. Hän voitti kolme kilpailua ja kruunattiin rookie cupin voittajaksi.

Brittiläinen kuljettaja jatkoi kilpailua F4 Britannian Mestaruudessa vuonna 2017 kumppanina Oscar Piastrin ja Ayrton Simmonsin kanssa TRS Ardenissa. Hänen kuljettajansa sijoittui sijoittuessaan neljänneksi, voittamalla Simmonsin, mutta sijoittuen Piastrin taakse, Australian australialaisesta mestaruudesta.

Quinn esiintyi kertaluonteisesti myös BRDC:n Brittiläisessä Formula 3-Mestaruuskilpailussa-tapahtumassa samana vuonna ja teki palkintopallin Doningtonissa Lanan Racingin kanssa.

### Britannian GT-Mestaruus

Vuonna 2018 Quinn kilpaili Britannian GT-Mestaruuden kuudessa kilpailussa GT4-luokassa. Steller Performance-pelissä Quinn ei saanut pisteitä.

### Formula Renault Eurocup

Vuoden 2019 alussa Quinn ei löytänyt paikkaa mestaruudesta. Kauden puolivälissä hänelle annettiin kuitenkin mahdollisuus debytoida Formula Renault Eurocupissa entisen F4-joukkueensa Arden Motorsportin kanssa. Hän ajoi kolmeen viikonloppuna ja onnistui voittamaan palkintokorokkeen Nürburgringissä ja Catalunyassa. Quinn sijoittui lopullisessa sijoituksessa 13. sijalle.

Vuonna 2020 Quinn korvasi Jackson Wallsin, joka ei voinut matkustaa Eurooppaan COVID-19-matkarajoitusten vuoksi. Quinn sai napa-aseman kauden ensimmäisessä kilpailussa, teki kauden aikana yhteensä viisi palkintokoroketta ja voitti toisen kilpailun Spassa auttaen häntä neljänneksi kuljettajien mestaruudessa. Hän voitti myös aloittelijan tittelin.

### U.S. F2000 National Championship

Vuonna 2022 Quinn siirtyi Yhdysvaltoihin ja ajoi kolme kilpailua U.S. F2000 National Championship -sarjassa. Hän voitti jokaisen ajamastaan.

Aiheesta muualla
----------------

* Alex Quinn urayhteenveto DriverDB.com-sivustossa (englanniksi)